Diari Oficial de la Generalitat Valenciana


Sumari del DOGV 5664, del 20-12-2007 (2007/15254)

ORDRE de 28 de novembre de 2007, de la Conselleria de Medi Ambient, Aigua, Urbanisme i Habitatge, per la qual es regula l'import de la subvenció per a la realització dels informes de conservació d'edificis previst en el Decret 81/06, de 9 de juny, del Consell.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5664

Data del DOGV
:   20-12-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15109


Data del document
:   28-11-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Correcció d'errades

Anàlisi jurídica

 Descriptors 

:   * promoció immobiliària
    * ajuda pública
    * suport econòmic
    * habitatge
    * municipi
    * seguretat dels edificis
    * construcció urbana
    * persona física

ORDRE de 28 de novembre de 2007, de la Conselleria de Medi Ambient, Aigua, Urbanisme i Habitatge, per la qual es regula l'import de la subvenció per a la realització dels informes de conservació d'edificis previst en el Decret 81/06, de 9 de juny, del Consell. [2007/15080]
El Decret 81/2006, de 9 de juny, del Consell, de desenvolupament de les mesures i ajudes financeres a la rehabilitació d'edificis i habitatge en la Comunitat Valenciana en l'àmbit del Pla estatal 2005-2008 i del Programa Restaure, preveu la realització de l'informe de conservació de l'edifici a fi d'accedir a les ajudes de rehabilitació.
Així l'informe de conservació de l'edifici s'estableix com a exigència prèvia per a poder efectuar la qualificació provisional protegida de les actuacions de rehabilitació, poder determinar la necessitat d'aquestes i avaluar la seua coherència amb l'estat de l'edificació, tal com disposa l'article 18. b) del Decret 76/2007, de 18 de maig, del Consell.
L'informe de conservació de l'edifici (ICE) s'haurà de dur a terme en qualsevol edifici d'habitatges, destinat majoritàriament a ús residencial, amb independència de la seua localització, la seua situació urbanística o titularitat. Aquest informe constitueix una inspecció visual de l'edifici que han d'efectuar professionals titulats legalment com a arquitectes o arquitectes tècnics o aparelladors, competents per a fer-ho.
L'article 27 del Decret 81/2006, de 9 de juny, del Consell, estableix que el cost corresponent a la redacció de l'informe de conservació de l'edifici serà assumit en la seua totalitat per la Generalitat a càrrec dels pressupostos de la conselleria competent en habitatge, excepte en aquells casos on es duga a terme una actuació conjunta amb ajuntaments, i en aquest cas es podran establir fórmules de cofinançament si així és oportú. A més, estableix que el pagament dels imports d'aquests informes es farà, si és el cas, a través del col·legi professional amb què s'haja convingut.
La finalitat d'aquesta ordre és establir la quantia i el règim jurídic de la subvenció per a la realització dels informes de conservació de l'edifici.
La regulació en matèria d'ajudes per a la realització de l'informe de conservació de l'edifici s'estableix en l'article 27 del Decret 81/2006, de 9 de juny, del Consell, desenvolupat el capítol III del Decret 76/2007, de 18 de maig, del Consell pel qual s'aprova el Reglament de rehabilitació d'edificis i habitatge.
ORDENE
Article 1. Objecte
1. Aquesta ordre té com a objecte regular l'import per a la realització dels informes de conservació d'edificis, import que d'acord amb l'article 27 del Decret 81/2006, de 9 de juny, del Consell, serà assumit en la seua totalitat per la Generalitat, a càrrec dels pressupostos de la conselleria competent en matèria d'habitatge, en concepte de subvenció al sol·licitant de l'informe de conservació de l'edifici, de conformitat amb el Decret 41/2006, de 24 de març del Consell, i el Decret 81/2006, de 9 de juny, del Consell.
2. Aquesta ordre s'aplicarà a les actuacions protegides en matèria de rehabilitació, establides en la normativa vigent.
Article 2. Competències
Correspon als Serveis Territorials d'Habitatge i Projectes Urbans, la tramitació i la resolució dels expedients referents a l'actuació protegida a què es refereix l'article anterior.
Les sol·licituds d'ajudes prevista en aquesta ordre s'hauran de presentar preferentment en el registre de l'òrgan administratiu a què es dirigisquen, sense perjudici del que disposa l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Article 3. Beneficiaris
Són beneficiaris de les ajudes econòmiques les bases de les quals es regulen en aquesta ordre, els que preveu el Decret 76/2007, de 18 de maig, del Consell en l'article 21 com a sol·licitants, així podran ser:
a) el promotor o els promotors de les obres de rehabilitació, indistintament el propietari, o si és el cas, els inquilins,
b) L'ajuntament, l'operador de rehabilitació o l'òrgan autonòmic competent, en l'àmbit de plans convinguts d'inspecció de l'estat de conservació entre ajuntaments i Generalitat, o en actuacions puntuals de rehabilitació d'edificis, en àrees de rehabilitació.
c) En aquest cas ha d'haver-hi autorització del propietari o usuari de l'edifici, com a possible promotor de les obres de rehabilitació.
d) Els inquilins dels habitatges en mal estat.
Són obligacions del beneficiari adoptar el comportament que fonamenta la concessió de la subvenció, com també la realització de les obres de rehabilitació que es deriven del deure de conservació i manteniment.
Article 4. Entitat col·laboradora
Caldrà ajustar-se al que disposa la Llei 38/2003, de 17 de novembre, general de subvencions, a l'efecte de les entitats col·laboradores.
Són entitats col·laboradores el Col·legi Oficial d'Arquitectes de la Comunitat Valenciana i el Consell de Col·legis Oficials d'Aparelladors i Arquitectes Tècnics de la Comunitat Valenciana, les quals hauran d'observar els compromisos establits mitjançant conveni.
Article 5. Sol·licitud de la subvenció
1. La sol·licitud de les ajudes per a la realització dels informes de conservació d'edifici s'efectuarà a instàncies de l'interessat mitjançant model normalitzat de sol·licitud d'ajudes a la realització de l'informe de conservació de l'edifici (ICE), el qual es realitzarà de manera prèvia o simultània a la sol·licitud de qualificació provisional de rehabilitació.
2. Juntament amb la sol·licitud en model normalitzat s'haurà d'acompanyar la documentació establida en l'article 87 del Decret 76/2007, de 18 de maig, del Consell.
3. Mitjançant la sol·licitud d'ajudes a la realització de l'informe de conservació de l'edifici, els beneficiaris es comprometen a facilitar l'accés dels tècnics i del personal acreditat als habitatges o locals que són objecte d'inspecció, com també a acceptar que el pagament dels imports de realització dels informes es façà a través del col·legi professional que actue com a entitat col·laboradora.
Article 6. Procediment de concessió de la subvenció
1. La sol·licitud s'haurà de presentar davant de l'òrgan competent i de manera prèvia o simultània a la sol·licitud de la qualificació provisional de rehabilitació.
2. Sol·licitada la subvenció mitjançant un formulari normalitzat, els Serveis Territorials d'Habitatge i Projectes Urbans comprovaran la documentació i el compliment dels requisits, prèviament a la resolució d'acceptació o de denegació d'informe de conservació de l'edifici, el qual versarà sobre la concessió de la subvenció per a la realització d'aquest. Quan es resolga favorablement, aquesta comportarà el trasllat de l'encàrrec de realització de l'informe al col·legi professional amb què s'haja convingut.
3. Els col·legis professionals amb què s'haja convingut assignaran un tècnic pertanyent a la bossa d'inspectors de l'ICE per a la realització de l'informe. El tècnic el realitzarà en els termes convinguts i traslladarà els resultats al col·legi professional, el qual, al seu torn, el comunicarà a la direcció general competent en matèria d'habitatge amb el corresponent visat.
4. Ateses les circumstàncies previstes mitjançant el Decret 81/2006, de 9 de juny, del Consell, i el Decret 76/2007, de 18 de maig, del Consell i després de la tramitació prèvia oportuna pel Servei Territorial d'Habitatge i Projectes Urbans, després de la comprovació i validació prèvia de l'informe, dictarà una resolució de validació i pagament al tècnic corresponent a través del col·legi professional que actue com a entitat col·laboradora.
Article 7. Quantia de la subvenció
L'import de la subvenció per a la realització dels informes de conservació de l'edifici s'estableix en atenció als criteris de determinació del preu següents:
1. Els imports màxims de l'elaboració dels informes de conservació dels edificis que la Direcció General d'Habitatge i Projectes Urbans encarregue s'hauran d'ajustar al següent:
Edificis fins a 2 unitats d'inspecció 300,00 €
Edificis de 3 a 4 unitats d'inspecció 500,00 €
Edificis entre 5 i 9 unitats d'inspecció 620,00 €
Edificis entre 10 i 19 unitats d'inspecció 805,00 €
Edificis entre 20 i 39 unitats d'inspecció 1.080,00 €
Edificis entre 40 i 60 unitats d'inspeccio 1.260,00 €
La resta d'edificis, per cada 20 unitats
D'inspecció o fracció que supere,
S'incrementarà el cost de l'ICE en 600,00 €
Els imports s'establiran per edifici.
A aquests imports se sumarà l'IVA corresponent.
S'entendrà per unitat d'inspecció, cada habitatge, amb independència de la seua superfície i nivells en què estiga, i cada local o fracció de 200m² de superfície útil destinat a un altre ús diferent del d'habitatge, no ubicat en soterrani. Els trasters no es computen a l'efecte d'unitats d'inspecció, ja que es consideren vinculats als habitatges.
2. En aquells casos en què per motius aliens al professional a qui se li ha encarregat l'ICE i una vegada efectuada almenys una visita a l'edifici, no es pot portar endavant l'informe de conservació dels edificis, s'estableix una minuta fixa en concepte de desplaçament i dietes.
La minuta per ICE fallit s'estableix en 200,00 €, incloses despeses de desplaçament, per a desplaçaments inferiors a 40 km, entenent-se aquesta distància amb origen en la localització del centre de treball del professional de l'informe i arribada a la localització de l'edifici que s'ha d'inspeccionar.
L'import que s'estableix per desplaçament es fixa en 0,30 euros/km. Aquest import és aplicable a desplaçaments superiors a 20 km, entenent-se aquesta distància amb origen en la localització del centre de treball del professional de l'informe i arribada a la localització que s'ha d'inspeccionar.
3. L'actualització de les tarifes (taula de tarifes, fallits i quilometratge) es produirà anualment i de forma automàtica, a partir de l'any de l'entrada en vigor d'aquesta ordre, l'1 de gener de cada any, en funció de l'increment de l'IPC general publicat per l'INE.
Article 8. Forma de pagament
1. El pagament dels imports dels informes de conservació de l'edifici, per raó del que disposa l'article 27.2 del Decret 81/2006, de 9 de juny, del Consell i de l'article 24.4 del Decret 76/2007, de 18 de maig, del Consell, s'efectuarà a través del col·legi professional amb què s'haja convingut, i es realitzarà mitjançant llista nominativa per lots d'informes, on s'especificaran els treballs realitzats i la quantia econòmica d'aquests.
2. El sol·licitant de l'informe de conservació de l'edifici autoritza el tècnic competent perquè perceba el cost de la realització de l'informe través del col·legi professional corresponent, tal com estableix l'article 24 del Decret 76/2007, de 18 de maig, del Consell.
Article 9. Resolució d'ajudes
1. Els Serveis Territorials d'Habitatge i Projectes Urbans, amb caràcter general, una vegada comprovat el compliment dels requisits que la normativa estableix, resoldran la sol·licitud de concessió de subvencions a mesura que aquestes es presenten i després de la validació prèvia dels informes, reconeixent, si és el cas, la subvenció sol·licitada. En aquesta resolució es determinaran les condicions de la subvenció, i es comunicarà que el pagament d'aquestes s'efectuarà a través del col·legi professional amb què s'haja convingut, tal com estableix el Decret 81/2006, de 9 de juny, del Consell, i el Decret 76/2007, de 18 de maig, del Consell.
2. La concessió de la subvenció està condicionada el fet que efectivament es realitze la inspecció i siga validada per la direcció general competent en matèria d'habitatge, d'acord amb els criteris tècnics establits. S'haurà de comprovar que s'han complit els requisits i que s'ajusta als criteris establits mitjançant normativa en matèria de rehabilitació.
3. L'ajuda per a l'informe de conservació de l'edifici s'estableix d'una sola vegada i no és repetible, i es concedeix en l'àmbit del Decret 76/2007, de 18 de maig, per a la realització del primer informe de conservació de l'edifici, i en la quantia que estipula en l'article 7.
DISPOSICIÓ ADDICIONAL
Primera
Es faculta a la Direcció General d'Habitatge i Projectes Urbans a dictar totes les instruccions que siguen necessàries per a l'adequada aplicació d'aquesta ordre.
Segona
En relació amb els criteris interpretatius sobre la documentació aportada, i en tot allò regulat en aquesta ordre, són aplicables el Decret 81/2006, de 9 de juny, del Consell, i Decret 76/2007, de 28 de maig, del Consell.
Tercera
La concessió d'ajudes econòmiques directes regulades pel Decret 81/2006, de 9 de juny, del Consell, s'haurà d'ajustar a les bases establides en aquest decret i al que disposa aquesta ordre.
L'import global màxim de les ajudes, per a l'execució de l'ICE per als anys 2007, 2008 i 2009 és de 3.600.000,00 euros, distribuït en les anualitats següents: any 2007 (0,00 euros), any 2008 (2.400.000,00 euros) i any 2009 (1.200.000,00 euros).
En tot cas, la vigència d'aquesta ordre, i al sol efecte del reconeixement i exercici de drets d'obtenció de subvenció, quedarà limitada per l'esgotament dels volums de recursos assignats segons estableix el paràgraf anterior.
La dotació pressupostària establida per a actuacions protegides en matèria d'habitatge es finança a càrrec de la línia pressupostària T0304000 Pla d'habitatge pertanyent al programa pressupostari 431.20 de la conselleria de Medi Ambient, Aigua, Urbanisme i Habitatge.
DISPOSICIÓ FINAL
Aquesta ordre entrarà en vigor l'endemà de la publicació en el Diari Oficial de la Comunitat Valenciana.
València, 28 de novembre de 2007
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN